Nisu svi (bili) slijepi - Jakić, Tomislav (Srpsko narodno vijeće, Arhiv Srba u Hrvatskoj, 2018)
Knjiga kolumni Tomislava Jakića sugerira istinitost činjenice pretočene u naslov: Nisu svi (bili) slijepi. Pred onim što se dešava unaokolo po svijetu i kod kuće. Nisu slijepi ni svi oni kojima se serviraju laži i neistine pored zdravih očiju ni oni koji te laži i neistine šire – novinarski. Mnogi među "kupcima ponuđenih magli" vjerojatno i slute da su istine negdje drugdje, ali teško pronalaze dokaze za ispravnost tih svojih šutljivih slutnji. Podjednako tako nije malo ni novinara koji razumijevaju da su plaćeni da bi širili neistine, ali prodavanje duše nije više ni blizu stvar profesionalne časti kao nekada, već nova realnost u cijelom svijetu. Oni među novinarima koji ne pristaju na tu realnost i znaju što se može znati, to nastoje da artikuliraju na pošten i zanatski jasan način. Takvi, iako su daleko od većine, nisu spremni na prodaju vlastitog ljudskog i profesionalnog digniteta. Oni i dalje više vjeruju vlastitim očima, činjenicama, iskustvu i pameti nego ciljanim nalozima. Nažalost, i u nekada istinski respektabilnim medijima na cijeloj planeti sve ih je manje. Uostalom, izmanipulirane "istine" odavno nisu tek namjenska piljarska laž, već prije cilj novinarstva projektiranog interesa. [...]